***პროექტი***

**საქართველოს მთავრობის**

**დადგენილება**

**2021 წლის -----------** **ქ. თბილის**

**გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესის შესახებ**

„გარემოსდაცვითი პასუხისმგებლობის შესახებ“ საქართველოს კანონის მე-13 მუხლის მე2- პუნქტისა და 29-ე მუხლის მე-2 პუნქტის „ბ“ ქვეპუნქტის საფუძველზე,

**მუხლი 1.** დამტკიცდეს „გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესი“, დანართთან ერთად.

**მუხლი 2.** დადგენილება ამოქმედდეს 2023 წლის 1 ივლისიდან.

***პრემიერ-მინისტრი ირაკლი ღარიბაშვილი***

**გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესი**

# მუხლი 1. რეგულირების მიზანი

1. „გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესის“ (შემდგომში - წესი) მიზანია „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) დანართი N2-ით გათვალისწინებული საქმიანობებისთვის გარემოსთვის ზიანის მიყენების რისკის ფინანსური უზრუნველყოფის მოცულობის განსაზღვრის კრიტერიუმების, პროცედურისა და გამოსაყენებელი ფინანსური უზრუნველყოფის სახეების დადგენა.
2. ამ მუხლის პირველი პუნქტი არ ვრცელდება კანონის მე-2 მუხლის მე-2 პუნქტით გათვალისწინებული შემთხვევებზე.

**მუხლი 2. ტერმინთა განმარტება**

ამ წესის მიზნებისთვის მასში გამოყენებულ ტერმინებს აქვთ შემდეგი მნიშვნელობა:

**ა) საქმიანობა -** კანონის N2 დანართით (გარემოსთვის განსაკუთრებით საშიში საქმიანობები) განსაზღვრული საქმიანობები;

**ბ) შემთხვევა -** გარემოება, როდესაც სახეზეა გარემოსთვის მიყენებული მნიშვნელოვანი ზიანი. შემთხვევა მოიცავს სამრეწველო ავარიასაც;

**გ)** **ფინანსური უზრუნველყოფის საშუალება -** ფინანსური ინსტრუმენტები, ან სხვა ფინანსური უზრუნველყოფის საშუალება, გარემოსთვის მიყენებული ზიანის გამოსასწორებელი ღონისძიებების განხორციელების ხარჯის დასაფარად;

**დ) გარემოსდაცვითი პასუხისმგებლობის რისკების შეფასება -** საქმიანობის შედეგად გარემოსდაცვითი რისკების შეფასება, დამუშავება და განფასება;

**ე) დაზღვევა -** გარემოსთვის ზიანის მიყენების რისკის ფინანსური უზრუნველყოფის სახე, რომლის დროსაც, დაზღვევის ხელშეკრულებით, დამზღვევი ვალდებულია აანაზღაუროს დაზღვეული ზიანი დამდგარი შედეგიდან გამომდინარე, ხელშეკრულების პირობების შესაბამისად. თუ დაზღვევა ადგენს ფიქსირებულ დაზღვეულ თანხას, დამზღვევი ვალდებულია გადაიხადოს სადაზღვევო თანხა ან განახორციელოს სხვა ქმედება. სადაზღვევო პოლისის მფლობელი ვალდებულია გადაიხადოს სადაზღვევო შენატანი (პრემია);

**ვ) პასუხისმგებლობის დაზღვევა -** სადაზღვევო ხელშეკრულება, რომლითაც დამზღვევი გასცემს სადაზღვევო პოლისს, რომელიც ათავისუფლებს სადაზღვევო პოლისის მიმღებს დაზღვეული ვალდებულებისგან, სადაზღვევო პერიოდის განმავლობაში. დამზღვევი თავისუფლდება პასუხისმგებლობისგან, თუ სადაზღვევო პოლისის მფლობელი განზრახ განახორციელებს ისეთ ქმედებას, რომელიც იწვევს პასუხისმგებლობას მესამე პირის წინაშე;

**ზ) საბანკო გარანტია -** ბანკის ან სადაზღვევო კომპანიის მიერ გაცემული გარანტია აღნიშნულ ინსტიტუტსა და საქმიანობის განმახორციელებელს შორის გაფორმებული შეთანხმების მიხედვით, რომლის შესაბამისად, ბანკი ან სადაზღვევო კომპანია იძლევა თანხმობას, რომ შესაბამისი სსიპ - გარემოს ეროვნული სააგენტოს სახელზე გასცეს თანხები, თუ საქმიანობის განმახორციელებელი არ შეასრულებს გარემოსდაცვით ვალდებულებას, რომელიც მითითებულია შეთანხმებაში;

**თ) არსებითი ცვლილება -** საწარმოო ტექნოლოგიის განსხვავებული ტექნოლოგიით შეცვლა ან/და ექსპლუატაციის პირობების შეცვლა, მათ შორის, წარმადობის გაზრდა, რომელსაც შეიძლება ჰქონდეს მნიშვნელოვანი უარყოფითი ზეგავლენა ადამიანის ჯანმრთელობასა და გარემოზე;

**მ) დეპარტამენტი -** საქართველოს გარემოს დაცვისა და სოფლის მეურნეობის სამინისტროს სახელმწიფო საქვეუწყებო დაწესებულება - გარემოსდაცვითი ზედამხედველობის დეპარტამენტი;

**ნ) სააგენტო -** საქართველოს გარემოს დაცვისა და სოფლის მეურნეობის სამინისტროს სისტემაში არსებული საჯარო სამართლის იურიდიული პირი - გარემოს ეროვნული სააგენტო.

# მუხლი 3. გარემოსთვის ზიანის მიყენების რისკის სავალდებულო ფინანსური უზრუნველყოფა

კანონის მე-13 მუხლის შესაბამისად, გარემოსთვის განსაკუთრებით საშიში საქმიანობის განმახორციელებელი პირი (გარდა საბიუჯეტო დაწესებულებისა) საქმიანობის დაწყებისთანავე და საქმიანობის განხორციელებისას ვალდებულია, ჰქონდეს შესაბამისი, გარემოსთვის ზიანის მიყენების რისკის სათანადო ფინანსური უზრუნველყოფის საშუალება, გარემოსდაცვითი რისკების მართვისთვის, რომელიც გამომდინარეობს მისი საქმიანობიდან და გარემოსთვის მიყენებული მნიშვნელოვანი ზიანის გამოსასწორებელი ღონისძიებების განხორციელებისთვის საჭირო ხარჯების დასაფარად. ეს ვალდებულება წარმოიშვება ზემოაღნიშნული საქმიანობის დაწყებისთანავე და ვრცელდება საქმიანობის განხორციელების მთელ პერიოდზე.

# მუხლი 4. გარემოსთვის ზიანის მიყენების რისკის ფინანსური უზრუნველყოფის სახეები

გარემოსთვის ზიანის მიყენების რისკისფინანსური უზრუნველყოფა შესაძლებელია განხორციელდეს კანონის მე-13 მუხლით გათვალისწინებული ნებისმიერი ფორმით. ამასთან, ფინანსური უზრუნველყოფის სახეები შეიძლება იყოს ალტერნატიული, ან ერთმანეთის შემავსებელი, როგორც თანხის მოცულობით, ასევე უზრუნველყოფილი შემთხვევებით. ფინანსური უზრუნველყოფის სახეები შეიძლება იყოს:

ა) დაზღვევა, რომელიც გაცემულია საქართველოში მოქმედი სადაზღვევო კომპანიის მიერ;

ბ) საბანკო გარანტია, რომელიც გაცემულია საქართველოში უფლებამოსილი სუბიექტის მიერ.

# მუხლი 5. ფინანსური უზრუნველყოფის საშუალების წარდგენა

1. საქმიანობის განმახორციელებელი ვალდებულია სააგენტოს წარუდგინოს ფინანსური უზრუნველყოფის ოდენობა, რომელიც გაანგარიშებულია ამ წესის დანართის (გარემოსდაცვითი რისკების შეფასებაზე დაფუძნებული ფინანსური უზრუნველყოფის საშუალების გამოთვლა) მე-შესაბამისად.
2. სააგენტო უზრუნველყოფს წარმოდგენილი ფინანსური უზრუნველყოფის ოდენობის და შემდგომ, გარემოსდაცვითი პასუხისმგებლობის ხარჯების შეთანხმებას. შეთანხმებული გარემოსდაცვითი პასუხისმგებლობის ხარჯები წარმოადგენს ფინანსური უზრუნველყოფის საშუალებისთვის მოთხოვნილი თანხის ოდენობას.
3. გარემოსდაცვითი პასუხისმგებლობის ხარჯების სააგენტოს მიერ შეთანხმების შემდეგ, საქმიანობის განმახორციელებელი, ამ წესის მე-4 მუხლის მიხედვით, განსაზღვრავს ფინანსური უზრუნველყოფის საშუალების სახეს და ფინანსური უზრუნველყოფის საშუალების შესახებ შესაბამის წინადადებას წარუდგენს სააგენტოს. ამ მიზნით, საქმიანობის განმახორციელებელი ვალდებულია სააგენტოს წარუდგინოს ფინანსური უზრუნველყოფის საშუალების გამცემის მიერ წერილობით დადასტურებული ფინანსური უზრუნველყოფის საშუალება.
4. სააგენტო, ფინანსური უზრუნველყოფის საშუალების შესახებ წინადადების მიღებიდან 15 სამუშაო დღის ვადაში, იხილავს აღნიშნულ წინადადებას და თუ ფინანსური უზრუნველყოფის საშუალება სათანადო და საკმარისია, ითანხმებს მას. იმ შემთხვევაში, თუ ფინანსური უზრუნველყოფის შემოთავაზებულ საშუალებას სააგენტო სათანადოდ და საკმარისად არ მიიჩნევს, იგი იფლებამოსილია, დასაბუთებული გადაწყვეტილების საფუძველზე, საქმიანობის განმახორციელებელს შესაბამისი ფინანსური უზრუნველყოფის საშუალების წარმოდგენა მოთხოვოს. ფინანსური უზრუნველყოფის საშუალების შესახებ ინფორმაცია, რომელიც სააგენტოს მიეწოდება, კონფიდენციალურია „საქართველოს ზოგადი ადმინისტრაციული კოდექსის“ შესაბამისად. სააგენტოსთვის შესაბამისი ინფორმაციის წარდგენაზე და ამ ინფორმაციის სისწორეზე პასუხისმგებელია საქმიანობის განმახორციელებელი.

**მუხლი 6. ფინანსური უზრუნველყოფით გარანტირებული პასუხისმგებლობა**

1. ფინანსური უზრუნველყოფა მიმართული უნდა იყოს კონკრეტულად და ექსკლუზიურად გარემოსდაცვითი პასუხისმგებლობის უზრუნველყოფისთვის, რომელიც გამომდინარეობს საქმიანობიდან.
2. ფინანსური უზრუნველყოფა, რომელიც ამ წესით რეგულირდება, დამოუკიდებელია ნებისმიერი სხვა შემთხვევისა და პასუხისმგებლობისგან (სისხლის, სამოქალაქო, ადმინისტრაციული) და შედეგად, არ უნდა შემცირდეს სხვა ხარჯებით და მოთხოვნებით.
3. ფინანსური უზრუნველყოფა არ მოიცავს კომპენსაციას მესამე პირებისთვის, რომელთაც შემთხვევის შედეგად ზიანი მიადგათ.

# მუხლი 7. ფინანსური უზრუნველყოფის ოდენობის განახლება, ფინანსური უზრუნველყოფის წარდგენის ვადა

1. საქმიანობის განმახორციელებლის ცვლილების ან საქმიანობის არსებითი ცვლილების შემთხვევაში, საქმიანობის განმახორციელებელი ვალდებულია, განაახლოს ფინანსური უზრუნველყოფა, ამ წესის მე-5 მუხლით გათვალისწინებული პროცედურის შესაბამისად.
2. საქმიანობის განმახორციელებელმა ფინანსური უზრუნველყოფის საშუალება სააგენტოში უნდა წარადგინოს საქმიანობის დაწყებამდე, ხოლო კანონის 28-ე მუხლის მე-4 პუნქტით გათვალისწინებულ შემთხვევაში - 2023 წლის 1 ივლისამდე.

# მუხლი 8. ფინანსური უზრუნველყოფის საშუალებით გარანტირებული ხარჯები

ფინანსური უზრუნველყოფის საშუალება, რომელიც წარდგენილია ამ წესის მე-5 მუხლის შესაბამისად, ფარავს საქმიანობის განმახორციელებელის შემდეგი ვალდებულებებიდან გამომდინარე ხარჯებს:

ა) გარემოსთვის მნიშვნელოვანი ზიანის მიყენების პრევენცია/შერბილების ღონისძიებების განხორციელება;

ბ) გარემოსთვის მიყენებული მნიშვნელოვანი ზიანის გამოსასწორებელი ღონისძიებების განხორციელება.

# მუხლი 9. ფინანსური უზრუნველყოფის საშუალების მოქმედების ვადა

1. ფინანსური უზრუნველყოფის საშუალება ძალაში უნდა შევიდეს არაუგვიანეს საქმიანობის დაწყების მომენტიდან და ძალაში უნდა იყოს საქმიანობის განხორციელების მთელი პერიოდის განმავლობაში.
2. სააგენტო და დეპარტამენტი უფლებამოსილია, პერიოდულად გადაამოწმონ ფინანსური უზრუნველყოფის საშუალების მოქმედების ვადა. ამ მიზნით, სადაზღვევო კომპანია, ფინანსური ინსტიტუტი და საქმიანობის განმახორციელებელი ვალდებულნი არიან, უფლებამოსილ ორგანოს მოთხოვნისთანავე მიაწოდონ ფინანსური უზრუნველყოფის საშუალებასთან დაკავშირებული ყველა საჭირო ინფორმაცია.

# *დანართი 1*

# გარემოსდაცვითი რისკების შეფასებაზე დაფუძნებული ფინანსური უზრუნველყოფის საშუალების გამოთვლა

1. ფინანსური უზრუნველყოფის საშუალების განსაზღვრა, გარემოსდაცვითი რისკების შეფასების საფუძველზე, მოიცავს შემდეგ სამ ეტაპს:

ა) გარემოსდაცვითი რისკების შეფასება (რისკების იდენტიფიცირება; რისკების ანალიზი; რისკების შეფასება);

ბ) გარემოსდაცვითი რისკების დამუშავება;

გ) ხარჯების იდენტიფიცირება და ყველაზე უარესი სცენარის განფასება

1. **პირველი ეტაპი - გარემოსდაცვითი რისკების შეფასება**

გარემოსდაცვითი რისკების შეფასებაარის სტანდარტული რისკების შეფასების პროცედურა, რომელიც მოიცავს რისკების იდენტიფიცირებას, რისკების ანალიზს და რისკების შეფასებას.

გარემოსდაცვითი რისკების შეფასების ამოცანაა გარემოსდაცვითი რისკების იდენტიფიცირება და განფასება (ზეგავლენა ზედაპირული წყალზე, მიწაზე, ბიომრავალფეროვნებაზე). გარემოსდაცვითი რისკების შეფასება არ უნდა მოიცავდეს მხოლოდ ჯანმრთელობის და უსაფრთხოების რისკებს.

გარემოსდაცვითი რისკების შეფასება უნდა განხორციელდეს დამოუკიდებელი და სათანადოდ კვალიფიციური პირის მიერ. გარემოსდაცვითი რისკების შეფასებისას შესაძლებელია გამოყენებული იქნეს სტანდარტების საერთაშორისო ორგანიზაციის მიერ შემუშავებული სტანდარტები (ISO 31000, ISO 31010 და შესაბამისი ISO სახელმძღვანელო 73) ან სხვა სტანდარტები, კონკრეტული დანადგარების კატეგორიებისთვის.

იმ შემთხვევაში, თუ საქმიანობის გარემოსდაცვითი რისკების შეფასების პროცედურა უკვე განხორციელდა სხვა კანონმდებლობის შესაბამისად, სააგენტომ შესაძლებელია მოითხოვოს აღნიშნული გარემოსდაცვითი რისკების შეფასების განახლება, ამ წესის მოთხოვნებთან შესაბამისობაში მოყვანის მიზნით.

გარემოსდაცვითი რისკების შეფასების პროცედურა მოიცავს შემდეგ ქვეეტაპებს:

***ა) რისკების იდენტიფიცირება***

***ბ) რისკების ანალიზი***

***გ) რისკების შეფასება***

1. **გარემოსდაცვითი რისკების შეფასების პროცედურის ქვეეტაპები შემდეგია:** 
   1. ***რისკების იდენტიფიცირება.***

***რისკების იდენტიფიცირებისას ხდება*** მოსალოდნელი რისკების სისტემური იდენტიფიცირება, მიმღები გარემოს სენსიტიურობის და გარემოზე საქმიანობის პოტენციური ზეგავლენის განსაზღვრა (როგორც ობიექტის მშენებლობის, ასევე, ექსპლუატაციის ეტაპზე).

საქმიანობიდან გამომდინარე ყველა რისკის იდენტიფიცირებისთვის შესაძლებელია გამოყენებული იქნას ამ დანართისპირველ ცხრილში (საქმიანობასთან დაკავშირებული მონაცემები) და მე-2 ცხრილში (საქმიანობიდან გამომდინარე რისკები) წარმოდგენილი მონაცემები.

***ცხრილი 1***

**საქმიანობასთან დაკავშირებული მონაცემები**

|  |  |
| --- | --- |
| **პარამეტრი** | **მონაცემების მოთხოვნა** |
| ***საქმიანობის განხორციელების ტერიტორია*** | * + საქმიანობის მასშტაბი, აღწერა და საწარმოო პროცესი;   + საქმიანობის ხანგრძლივობა და ტერიტორიაზე არსებული გარემოს მდგომარეობა   + ლიცენზიის/ნებართვის/გარემოსდაცვითი გადაწყვეტილების დეტალები   + ტერიტორიის ინფრასტრუქტურის მიმოხილვა   + ნედლეულის და სხვა მასალების დასაწყობების და მართვის დეტალები   + გარემოს დამაბინძურებელი ფაქტორები (მათ შორის, ემისიების მასშტაბი და სახეობა)   + შემარბილებელი ღონისძიებების მიმოხილვა   - ნარჩენებთან დაკავშირებული ინფორმაცია (მათ შორის, სახეობები, რაოდენობა და მათი მართვის შესახებ ინფორმაცია) |
| ***საქმიანობის განხორციელების ანალიზი*** | * + გარემოსდაცვითი მართვის სისტემები   + შესაბამისობის ისტორია   + აღსრულების ისტორია   - შემთხვევების (ინციდენტების) ისტორია |
| ***გარემოს სენსიტიურობა*** | * + მონიტორინგის შედეგები ზედაპირული წყალზე (მათ შორის, ჰიდრომორფოლოგიური ცვლილებები, რაოდენობა, ხარისხი), ან მიწისქვეშა წყლის მონიტორნგის შედეგები და მათი დაბინძურების შესახებ ინფორმაცია   + ზედაპირული წყლის სიახლოვე   + დაგეგმილი ან დაუგეგმავი ჩაშვებების იდენტიფიცირება აღნიშნულ ზედაპირულ წყალში, საქმიანობის შედეგად   + ზემოქმედება მოსახლეობაზე და ადამიანის ჯანმრთელობაზე, მათ შორის მჭიდროდ დასახლებულ ტერიტორიასთან   + ინფორმაცია დაცულ ტერიტორიებთან და საერთაშორისო ქსელში ჩართულ ტერიტორიებთან სიახლოვის და ზემოქმედების შესახებ   - ზემოქმედება/ზეგავლენა ბიომრავალფეროვნებაზე (მათ შორის, მცენარეთა და ცხოველთა სახეობები, ჰაბიტატები, ეკოსისტემები) |

***ცხრილი 2***

**საქმიანობიდან გამომდინარე რისკები**

|  |  |
| --- | --- |
| **პროცესი** | **პოტენციური რისკები** |
| ***საწვავის დასაწყობება*** | * საწვავის დაღვრა ავზის გადმოზიდვის/მიწოდების დროს * მიწისქვეშა ავზებიდან/მილებიდან დანაკარგები, ზედაპირულ წყალში ჩაღვრა * მიწისქვეშა ავზებიდან/მილებიდან დანაკარგები, მიწისქვეშა წყლის ან/და მიწის დაბინძურება * მიწისქვეშა ავზებიდან/მილებიდან დანაკარგები, ჩამდინარე წყლების გამწმენდ ნაგებობაში ჩაღვრა * მიწისზედა ავზებიდან დანაკარგები, მიწის დაბინძურება * მიწისზედა მილებიდან დანაკარგები, მიწის დაბინძურება |
| ***ტვირთის დასაწყობება და მართვა*** | * საწვავის დაღვრა ავზის გადმოზიდვის/მიწოდების დროს * დანაკარგები დასაწყობებული ავზებიდან, ზედაპირულ წყალში ჩაღვრა * დანაკარგები დასაწყობებული ავზებიდან, მიწისქვეშა წყლის ან/და მიწის დაბინძურება * დანაკარგები დასაწყობებული ავზებიდან, ჩამდინარე წყლების გამწმენდ ნაგებობაში ჩაღვრა * დანაკარგები მილებიდან * შუალედური ავზებიდან გაჟონვა გადაზიდვის/დასაწყობების დროს; * ქიმიკატების დასაწყობება |

|  |  |
| --- | --- |
| **პროცესი** | **პოტენციური რისკები** |
| ***წარმოება*** | * ავარია/ინციდენტები , რაც იწვევს ემისიებს წყალში, მიწაში ან/და ჰაერში * სხვა ემისიები * ქიმიკატების შერევა |
| ***ბუნებრივი საფრთხეები*** | * წყალდიდობა-წყალმოვარდნა, შტორმი, მეწყერი, ღვარცოფი, თოვლის ზვავი, გვალვა და სხვ. |
| ***ნარჩენების მართვის პრაქტიკა*** | * ნარჩენების (მათ შორის, სახიფათო ნარჩენების) არასწორი კლასიფიკაცია * გაჟონვა ნარჩენის ავზიდან, ზეგავლენა ზედაპირულ, მიწისქვეშა წყალზე ან/და მიწაზე * ნარჩენი ნავთობის გაჟონვა ტერიტორიაზე * ნარჩენების განთავსების წარმადობის და შედეგად, ზეგავლენა მიწისქვეშა, ზედაპირულ წყალზე ან/და მიწაზე * არასახიფათო ნარჩენების დაბინძურება სახიფათო ნარჩენებით |
| ***სანიაღვრე ქსელი*** | * მყარი ნაწილაკების ზედაპირული წყლის ობიექტში გადაჭარბებული ჩაშვება |
| ***წყლის გამწმენდი სისტემა*** | * მიწისზედა ავზების და მილების გაუმართაობა და უკონტროლო ჩაშვება * მიწისქვეშა ავზების და მილების გაუმართაობა და უკონტროლო ჩაშვება * ზენორმული ჩაშვება * გამწმენდი ნაგებობიდან საერთო საკანალიზაციო სისტემაში უნებართვო ჩაშვება * გამწმენდი ნაგებობიდან ზედაპირული წყლის ობიექტში უნებართვო ჩაშვება |
| ***ხანძარი*** | * ხანძარი: ემისიები ჰაერში, სახანძრო წყლის წყალარინების ქსელში, ზედაპირულ წყალში ან მიწისქვეშა წყალში ჩაშვება |
| ***მოძველებული ტექნოლოგიები*** | * პოლიქრორირებული ბიფენილების (PCB) შემცველი დანადგარები * აზბესტის შემცველი მასალები * ისტორიული მიწისქვეშა ან მიწის დაბინძურება |

* 1. **რისკების ანალიზი**

რისკების ანალიზის დროს ხდება იდენტიფიცირებული რისკების დადგომის ალბათობის და მათი შედეგების განსაზღვრა;

რისკების ანალიზი იწყება რისკების კლასიფიკაციის კრიტერიუმების იდენტიფიცირებით, რომელსაც ეფუძნება რისკების ანალიზი.

მე-3 ცხრილში (რისკების კლასიფიკაციის ცხრილი - ალბათობა)მოცემულია შემთხვევის დადგომის ალბათობის რანგირება, ხოლო მე-4 ცხრილში (რისკების კლასიფიკაციის ცხრილი - შედეგები) შემთხვევის დადგომისას გარემოზე ზეგავლენის შედეგები. შემთხვევის დადგომის ალბათობის და გარემოზე ზეგავლენის შედეგების რანგირება ერთობლივად წარმოადგენს რისკებისთვის შესაბამისი ქულების მინიჭების საფუძველს. რისკების შესაფასებლად გამოიყენება მე-3 და მე-4 ცხრილები.

იდენტიფიცირებული რისკები უნდა დაჯგუფდეს რისკების შეფასების ფორმაში და შეფასდეს მათი დადგომის ალბათობის მიხედვით, რისკების კლასიფიკაციის ცხრილებით გათვალისწინებული თანმიმდევრობით.

რისკების ანალიზი ხორციელდება მე-5 ცხრილის (რისკების ანალიზი) შესაბამისად.

***ცხრილი 3***

**რისკების კლასიფიკაციის ცხრილი - ალბათობა**

|  |  |  |
| --- | --- | --- |
| **რანგირება** |  | **ა ლ ბ ა თ ო ბ ა** |
| **კატეგორია** | **აღწერა** |
| 1 | ძალიან დაბალი | შემთხვევის დადგომის ძალიან დაბალი შანსი |
| 2 | დაბალი | შემთხვევის დადგომის დაბალი შანსი |
| 3 | საშუალო | შემთხვევის დადგომის საშუალო შანსი |
| 4 | მაღალი | შემთხვევის დადგომის მაღალი შანსი |
| 5 | ძალიან მაღალი | შემთხვევის დადგომის ძალიან მაღალი შანსი |

***ცხრილი 4***

**რისკების კლასიფიკაციის ცხრილი –შედეგები**

|  |  |  |
| --- | --- | --- |
| **რანგირება** | **შ ე დ ე გ ი** | |
| **კატეგორია** | **აღწერა** |
| 1 | უმნიშვნელო | გარემოზე ზეგავლენის არარსებობა ან უმნიშვნელო ცვლილება |
| 2 | მცირე | მცირე ზეგავლენა/ლოკალიზებული ან ნიუანსური |
| 3 | საშუალო | საშუალო ზეგავლენა გარემოზე |
| 4 | ძირითადი | მნიშვნელოვანი ზეგავლენა გარემოზე |
| 5 | მასიური | მასიური ზეგავლენა დიდ ტერიტორიაზე, გარდაუვალი საშუალო ვადაში |

***ცხრილი 5***

**რისკების ანალიზი**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **რისკის**  **ნომერი** | **პროცესი** | **პოტენციური რისკი** | **გარემოსდაცვითი შედეგი** | **შედეგის რანგირება** | **შედეგის საფუძველი** | **ალბათობის**  **რანგირება** | **ალბათობის**  **საფუძველი** | **რისკის ქულა**  **(შედეგი გამრავლებული ალბათობაზე)** |
|  |  |  |  |  |  |  |  |  |

* 1. **რისკების შეფასება**

რისკების შეფასების დროს ხდება რისკების რანგირება/დახარისხება და შესაძლო შედეგების პრიორიტეტიზაცია მე-6 ცხრილის (რისკების შეფასების ცხრილი) შესაბამისად.

***ცხრილი 6***

**რისკების შეფასების ცხრილი**

|  |  |  |  |  |  |  |
| --- | --- | --- | --- | --- | --- | --- |
| **რისკის**  **ნომერი** | **პროცესი** | **პოტენციური რისკი** | **გარემოსდაცვითი შედეგი** | **შედეგის რანგირება** | **ალბათობის**  **რანგირება** | **რისკის ქულა**  **(შედეგი გამრავლებული ალბათობაზე** |
|  |  |  |  |  |  |  |

მე-7 ცხრილში (რისკების მატრიცა - შედეგები) რისკების მატრიცა სხვადასხვა ფერით არის მონიშნული იმისთვის, რომ მოხდეს თითოეული რისკის თვალსაჩინო განსაზღვრა და რისკების დამუშავება მათი პრიორიტეტულობის გათვალისწინებით.

რისკების მატრიცის მიხედვით:

* წითელ ზონაში არსებული რისკები მოითხოვს პრიორიტეტულ დამუშავებას
* ქარვისფერ ზონაში არსებული რისკები მოითხოვს დამუშავებას შემარბილებელი ან მართვითი ღონისძიებებით
* მწვანე ზონაში არსებული რისკები მიუთითებს განგრძობადი დაკვირვების და რეგულარული მონიტორინგის საჭიროებაზე, ან ხარჯთ-ეფექტიანობის შემთხვევაში - შემარბილებელი ღონისძიებების განხორციელებზე, რისკების შესამცირებლად.

***ცხრილი 7***

**რისკების მატრიცა - შედეგები**

|  |  |  |  |  |  |  |  |
| --- | --- | --- | --- | --- | --- | --- | --- |
| **ალბათობა** | ძალიან  მაღალი | 5 |  |  |  |  |  |
|  | მაღალი | 4 |  |  |  |  |  |
| საშუალო | 3 |  |  |  |  |  |
| დაბალი | 2 |  |  |  |  |  |
| ძლიან  დაბალი | 1 |  |  |  |  |  |
|  |  |  | უმნიშვნელო | მცირე | საშუალო | ძირითადი | მასიური |
|  |  |  | 1 | 2 | 3 | 4 | 5 |

1. **მეორე ეტაპი: გარემოსდაცვითი რისკების დამუშავება**

**გარემოსდაცვითი რისკების დამუშავება არის პროცესი რისკების შესარბილებლად, რისკების გამორიცხვით ან ალბათობის ან შედეგების შემცირებისთვის.**

გარემოსდაცვითი რისკების დამუშავების პროცესის მიზანია იმ ღონისძიებების განაცხადის მომზადება, რომლებიც უნდა განხორციელდეს საქმიანობის ფარგლებში გარემოსდაცვითი რისკების მინიმუმამდე დაყვანისთვის. ამ მიზნით დგება ღონისძიებების განაცხადი (მე-8 ცხრილი -ღონისძიებების განაცხადი) რომელშიც თითოეული გარემოსდაცვითი რისკისთვის გათვალისწინებულია სათანადო და მიღწევადი შემარბილებელი ღონისძიება, დასრულების თარიღის მითითებით.

***ცხრილი 8***

**ღონისძიებების განაცხადი**

|  |  |  |  |  |  |  |  |
| --- | --- | --- | --- | --- | --- | --- | --- |
| **რისკის ნომერი** | **პოტენციური რისკი** | **რისკის**  **ქულა** | **შემარბილე ბელი**  **ღონისძიებები** | **შედეგი** | **ქმედება** | **დასრულების**  **თარიღი** | **მესაკუთრე/**  **საკონტაქტო პიროვნება** |
|  |  |  |  |  |  |  |  |

# მესამე ეტაპი: ხარჯების იდენტიფიცირება და ყველაზე უარესი სცენარის განფასება

გარემოსდაცვითი რისკების შეფასების ამ ეტაპზე ხდება გარემოსდაცვითი რისკებიდან გამომდინარე ხარჯების იდენტიფიცირება და ყველაზე უარესი სცენარის განფასება

* 1. *ყველაზე უარესი სცენარის იდენტიფიცირება*

ყველაზე უარესი სცენარი წარმოადგენს გარემოსთვის ზიანის მიყენების შესაძლო შემთხვევას, რომელიც იწვევს მაქსიმალურ გარემოსდაცვით პასუხისმგებლობას. ყველაზე უარესი სცენარი არის შედეგი, რომელიც ფინანსური უზრუნველყოფის საშუალებით უნდა დაიფაროს დროთა განმავლობაში.

ყველაზე უარესი სცენარი წარმოდგენილია ყველაზე მაღალი ქულის მქონე გარემოსდაცვითი რისკით. ამ შემთხვევაში, გარემოსდაცვითი რისკი უნდა იყოს ფინანსური უზრუნველყოფის საშუალების საფუძველი და უნდა მოხდეს მისი დეტალური დათვლა და განფასება 5.2 პუნქტის (ყველაზე უარესი სცენარის განფასება) მიხედვით.

თუ ორ ან მეტ გარემოსდაცვით რისკს მაქსიმალური ქულები მიენიჭება, უნდა ჩატარდეს დამატებითი ანალიზი მათ შორის ყველაზე მნიშვნელოვანი გარემოსდაცვითი რისკის გამოსავლენად, მისი დათვლისა და განფასებისთვის. ამასთან, ამ ანალიზის დროს ალბათობა მხედველობაში არ მიიღება. მას შემდეგ, რაც გარემოსდაცვითი რისკი შესაძლებლად მიიჩნევა, ის გათვალისწინებული უნდა იყოს გარემოსდაცვითი რისკების შეფასებაში და ფინანსური უზრუნველყოფის საშუალების განსაზღვრა ხორციელდება მხოლოდ შედეგის მიხედვით.

* 1. *ყველაზე უარესი სცენარის განფასება*

ყველაზე უარესი სცენარის განფასების პროცესში პირველი ეტაპი არის შესაძლო ყველაზე უარეს სცენარის დადგომის შემთხვევაში გარემოს მოსალოდნელი დანაკარგების დეტალური აღწერა, შემდეგი მონაცემების მიხედვით:

ა) გარემოს დანაკარგების ტიპები

ბ) გარემოს დანაკარგების რაოდენობა

გ) გათვალისწინებული გამყვანი გზა

დ) გარემოზე ზეგავლენის სახე და მასშტაბი

ე) ინფორმაცია გამოსასწორებელი ღონისძიებების შესახებ

განფასება უნდა მოიცავდეს გარემოსთვის ზიანის მიყენების შემთხვევის ყველა გარემოსდაცვით ასპექტს(საქმიანობის/ქმედების შეწყვეტა, შემდგომი ემისიის/დაბინძურების პრევენცია, ემისიის/დაბინძურების აღმოფხვრა).

განფასება არ მოიცავს გარემოსთვის ზიანის მიყენების შემთხვევასთან დაკავშირებულ შესაძლო სხვა (არა გარემოსდაცვით) ხარჯებს (სამართლებრივი ხარჯები/ჯარიმები, საქმიანობის შეჩერება) (მე-9 ცხრილი - ყველაზე უარესი სცენარის განფასება).

***ცხრილი 9***

**ყველაზე უარესი სცენარის განფასება**

|  |  |  |  |  |  |  |
| --- | --- | --- | --- | --- | --- | --- |
| **ქმედებები** | **აღწერა** | **რაოდენობა** | **ერთეული** | **ერთეულის**  **ფასი (ლარი)** | **ხარჯი (ლარი)** | **ერთეულის ფასის წყარო** |
| *მთლიანი ლარი* |  |  |  |  |  |  |
| *გაუთვალისწინებელი ხარჯი % ლარი* |  |  |  |  |  |  |
| *მთლიანი ხარჯი, გაუთვალისწინებელი ხარჯის ჩათვლით* |  |  |  |  |  |  |

გაუთვალისწინებელი ხარჯი ემატება მთლიან თანხას, იმისთვის, რომ შესაძლებელი იყოს გაუთვალისწინებელი გარემოებებისთვის ხარჯის დათვლა.

ფინანსური უზრუნველყოფის საშუალება უნდა შეირჩეს კომბინირებული გარემოსდაცვითი რისკის მიხედვით, რომელიც ითვალისწინებს ყველაზე უარეს სცენარს. ეს არის მაქსიმალური გარემოსდაცვითი პასუხისმგებლობა, რომელიც შეიძლება დადგეს და შესაბამისად, ფინანსური უზრუნველყოფის საშუალებაც ასეთი შემთხვევის მიხედვით ანგარიშდება.

**განმარტებითი ბარათი**

**საქართველოს მთავრობის დადგენილების პროექტზე**

**„გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესის შესახებ“**

**ინფორმაცია პროექტის შესახებ**

„გარემოსთვის განსაკუთრებით საშიში საქმიანობის განხორციელებით გარემოსთვის ზიანის მიყენების რისკის ფინანსური უზრუნველყოფის წესის შესახებ“ საქართველოს მთავრობის დადგენილების პროექტი შემუშავდა „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) საფუძველზე. კერძოდ, კანონის მე-13 მუხლით (გარემოსთვის ზიანის მიყენების რისკის ფინანსური უზრუნველყოფა) გათვალისწინებულია ამ კანონის №2 დანართით („გარემოსთვის განსაკუთრებით საშიში საქმიანობები“) გათვალისწინებული საქმიანობის განმახორციელებელი პირის ვალდებულება - საქმიანობის დაწყებისთანავე და მისი განხორციელებისას ჰქონდეს შესაბამისი, გარემოსთვის ზიანის მიყენების რისკის ფინანსური უზრუნველყოფის საშუალება.

წარმოდგენილი პროექტის მიზანია, ზემოაღნიშნული საქმიანობებისთვის გარემოსთვის ზიანის მიყენების რისკის ფინანსური უზრუნველყოფის მოცულობის განსაზღვრის კრიტერიუმების, ფინანსური უზრუნველყოფის წარდგენის წესის და აღნიშნულთან დაკავშირებული სხვა საკითხების მოწესრიგება. კერძოდ, პროექტი განსაზღვრავს გარემოსთვის ზიანის მიყენების რისკის ფინანსური უზრუნველყოფის სახეებს, ფინანსური უზრუნველყოფის ოდენობის გამოანგარიშების, უფლებამოსილ ორგანოში წარდგენა/შეთანხმების წესს, ფინანსური უზრუნველყოფით დაფარული პასუხისმგებლობის ფარგლებს, ფინანსური უზრუნველყოფის განახლების წესს, მისი მოქმედები ვადის საკითხებს და ა.შ. ასევე, პროექტს ახლავს დანართი (ფინანსური უზრუნველყოფის საშუალების კალკულაცია), რომელიც გარემოსდაცვითი რისკების შეფასების საფუძველზე ადგენს ფინანსური უზრუნველყოფის ოდენობის განსაზღვრის დეტალურ მეთოდოლოგიას/პროცედურას, კანონით დადგენილი შესაბამისი ეტაპების (რისკების შეფასება; რისკების დამუშავება; ხარჯების იდენტიფიცირება და რაოდენობრივი დათვლა განფასება ყველაზე უარესი სცენარისთვის) მიხედვით.

პროექტის მიღება გავლენას არ მოახდენს საქართველოს სახელმწიფო ბიუ­ჯეტის ან/და მუნიციპალიტეტის ბიუჯეტის საშემოსავლო და ხარჯვით ნაწილებზე, არ წარმოშობს სახელმწიფოს ახალ ფინანსურ ვალდებულებებს. სახელმწიფო უწყებების მიერ პროექტით გათვალისწინებული ღონისძიებები/პროცედურები განხორციელდება მათთის გამოყოფილი ასიგნებების ფარგლებში.

პროექტის მიღება გარკვეულ ფინანსურ შედეგებს გამოიწვევს იმ პირებისთვის, რომლებიც ახორციელებენ/განახორციელებენ კანონის დანართი N2-ით გათვალისწინებულ, გარემოსთვის განსაკუთრებით საშიშ საქმიანობებს. კერძოდ, 2023 წლის 1 ივლისიდან მათ მოუწევთ გარემოსთვის ზიანის მიყენების რისკის ფინანსური უზრუნველყოფა, რაც გარკვეულ ფინანსურ ხარჯებთან იქნება დაკავშირებული. ამასთან, ფინანსური ხარჯების ოდენობა დამოკიდებული იქნება საქმიანობის ტიპზე, მისგან გამომდინარე რისკზე და სხვა ფაქტორებზე.

კანონის 30-ე მუხლის მე-3 პუნქტის შესაბამისად, გარემოსთვის ზიანის მიყენების რისკის ფინანსური უზრუნველყოფის ვალდებულება ძალაში შედის 2023 წლის 1 იავლისიდან. შესაბამისად, წარმოდგენილი წესის ძალაში შესვლაც გათვალისწინებულია ამ თარიღიდან.